BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne på møderne i Den Regionale Fiskeriforvaltningsorganisation for det Sydlige Stillehav (SPRFMO) for perioden 2019-2023 i forbindelse med den påtænkte vedtagelse af bevarelses- og forvaltningsforanstaltninger.

2.Baggrund for forslaget

2.1.Konventionen om bevarelse og forvaltning af højsøfiskeressourcer i det sydlige Stillehav

Formålet med konventionen om bevarelse og forvaltning af højsøfiskeressourcer i det sydlige Stillehav (SPRFMO-konventionen) er gennem etableringen af SPRFMO at sikre langsigtet bevarelse og bæredygtig udnyttelse af fiskeressourcerne i konventionsområdet. Konventionen trådte i kraft den 24. august 2012.

Unionen er part i SPRFMO og har ratificeret konventionen ved Rådets afgørelse 2012/130/EU.

2.2.SPRFMO-kommissionen

SPRFMO-kommissionen er et organ, der er oprettet ved SPRFMO-konventionen og er ansvarligt for forvaltningen og bevarelsen af fiskeressourcerne i konventionsområdet. Det vedtager bevarelses- og forvaltningsforanstaltninger med henblik på at sikre langsigtet bevarelse og bæredygtig udnyttelse af de fiskeressourcer, der hører under dets kompetenceområde.

Som medlem af SPRFMO-kommissionen har Unionen medbestemmelses- og stemmeret. SPRFMO-kommissionen træffer som regel afgørelse ved konsensus. Den kan dog træffe afgørelse med et flertal på tre fjerdedele af medlemmerne, undtagen i tilfælde, hvor konsensus udtrykkeligt kræves i henhold til SPRFMO-konventionen.

2.3.SPRFMO-kommissionens afgørelser

SPRFMO-kommissionen har beføjelse til at vedtage bevarelses- og håndhævelsesforanstaltninger for det fiskeri, der hører under dens kompetenceområde, som er bindende for de kontraherende parter.

I henhold til SPRFMO-konventionens artikel 17, stk. 1, træder foranstaltningerne i kraft 90 dage efter den dato, på hvilken de kontraherende parter underrettes om dem af SPRFMO. Hvis et medlem af SPRFMO-kommissionen fremsætter en indsigelse inden 60 dage efter at være blevet underrettet, bliver afgørelsen ikke bindende for det pågældende kommissionsmedlem for så vidt angår de aspekter, som indsigelsen vedrører. Når et kommissionsmedlem gør indsigelse, oprettes der et undersøgelsesnævn senest 30 dage efter indsigelsesfristens udløb for at træffe afgørelse om indsigelsen.

3.Holdning, der skal indtages på Unionens vegne

Den holdning, der skal indtages på Unionens vegne på de årlige møder i de regionale fiskeriforvaltningsorganisationer (RFFO'er), fastlægges på nuværende tidspunkt efter en totrinsmodel. De vejledende principper og retningslinjer for Unionens holdning fastlægges i en rådsafgørelse for flere år ad gangen, hvorefter holdningen justeres forud for hvert årsmøde ved et uofficielt kommissionsdokument, som drøftes i Rådets arbejdsgruppe.

For SPRFMO er denne fremgangsmåde gennemført ved Rådets afgørelse 9784/17 af 30. maj 2017, hvori Unionens holdning i SPRFMO er fastlagt for perioden 2017-2021. Nævnte afgørelse indeholder de generelle principper og retningslinjer, men tager i videst muligt omfang hensyn til særlige forhold i SPRFMO. I overensstemmelse med medlemsstaternes ønske indeholder den desuden en standardprocedure for fastlæggelsen af Unionens holdning fra år til år.

Ifølge afgørelse 9784/17 skal Unionens holdning i SPRFMO først tages op til revision med henblik på det årlige møde i 2022. Langt de fleste af Rådets afgørelser om Unionens holdning i de forskellige RFFO'er, som Unionen er kontraherende part i, skal imidlertid revideres inden disse RFFO'ers årlige møder i 2019. Med henblik på at fremme sammenhængen mellem Unionens holdninger i alle RFFO'erne og synkronisere tidsplanen for de forskellige revisionsprocedurer bør revisionen af Unionens holdning i SPRFMO for perioden 2019-2023 fremrykkes og afgørelse 9784/17 erstattes.

Afgørelse 9784/17 indeholder principperne og retningslinjerne for den nye fælles fiskeripolitiks som fastsat i Europa-Parlamentets og Rådets forordning (EU) nr. 1380/2013, idet der også tages hensyn til målene i Kommissionens meddelelse om den eksterne dimension af den fælles fiskeripolitik. Unionens holdning til Lissabontraktaten er endvidere justeret ved nævnte afgørelse.

I forbindelse med den aktuelle revision tages der, hvad angår indvirkningen af fiskeriet, hensyn til Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en europæisk strategi for plast i en cirkulær økonomi, den fælles meddelelse fra Unionens højtstående repræsentant for udenrigsanliggender og sikkerhedspolitik og Europa-Kommissionen om international havforvaltning: en dagsorden for havenes fremtid og Rådets konklusioner om denne fælles meddelelse.